草原象

草原象，又叫普通非洲象，係兩種非洲象之中體型較大隻嘅。同生活響森林嘅圓耳象分開成獨立一科。同埋成為非洲象嘅代表種。但近年有人認為冇必要將非洲象分開成兩個亞種。

描述
草原象係世界上最大隻嘅陸上哺乳動物，可以有3米高。平均嚟講，公有3.3米高、重5噸半；乸有2.7米高、重3噸。另外佢哋有一對較大，菱形嘅耳仔，可幫助散熱，同埋佢哋嘅長鼻鼻尖有上下兩個「唇」，呢點同亞洲象只得上面有「唇」係有分別嘅。除咗可以攞嘢食之外，重係一個用嚟溝通嘅器官。佢哋嘅象牙較大較長，跟足一世。不論男女都有，可以用嚟食嘢，打鬥，做記號同埋掘泥。

食乜

草象係食素嘅動物，所食嘅植物好視乎佢棲身乜嘢環境同氣候。佢哋平均每日可消耗大概225公斤嘅植物，不論青草、果實、種子、樹葉、樹皮都照單全收，食嘢過程可順便幫一啲種子播種，對生態有所貢獻。佢哋有4隻臼齒，另有兩隻象牙。一般臼齒到咗60至70年之後就會甩晒，亦都係大象死亡嘅時期。畀籠困住嘅個體試過活到80歲。

社交

通常以祖母為一個單位。一群由數十至數百隻不等。大象乸一到性成熟期，就會發出低音頻話畀大象公知。大象公一到成熟期就會離群，繁殖時期佢哋嘅顳腺會腫大而且會流出大量嘅液體，陰莖會充血兼且係咁滴尿，陰莖鞘會變青白色，嗰時佢哋亦都到咗狂暴時期。呢段時間大象公為咗爭女會打起上嚟，有時甚至打甩隻象牙。一啲大象會襲擊甚至殺死犀牛，大多係因為成年嘅雄象過早到咗狂暴期。

懷孕期差唔多成兩年咁長，象仔飲奶飲到5歲先戒，會成日黐住阿媽隻腳。由於象仔經常畀一群獅子同鱷魚捕食，大象一見唔對路，會第一時間圍圈保護象仔。

天敵
除咗人類之外，成年非洲草原象少天敵，成群獅子同鱷魚會襲擊象仔。豹同鬣狗襲擊較少。19世紀至20世紀，人類為咗佢嘅象牙、象肉同象骨，大肆獵殺，令數量銳減。1990年全球禁止象牙貿易，令佢哋數量稍為回升，但至今仍有人非法偷獵大象，生態環境受破壞，亦影響草象嘅種群數量。

非洲象
南非哺乳動物

象